Je Guienet de Quintegney, clers, diz de La Roche, fais savoir à touz ces qui verront et orront ces presentes lettres que je suis hons liges devant toutes genz et devant touz autres signors à noble baron monsignor Jeham de Chalon, signor d’Arlay, et que j’ai pris en fié lige de luy toutes ces choses cy après escriptes. Premierement, c’est à savoir ma partie de toutes les maisons, des celiers, des plaitres de celes qui partent à Jeham de La Roche, mon frere; ma partie de tous les truiz et des plaitres de ces, lesquies choses sunt assises à Quintegney; ma partie d’um cultil assis dever chiés Alardet et le vergier, et part li cultis à Jeham, mon frere; de rechief toute la vigne qui siet en Tremontoit, delez la vigne Humbert de La Roche, d’une part, et la vigne Alardet, d’autre, senz partie de Jeham, mon frere; les vignes des Dessors toute, senz partie doudit Jeham; la vigne dou Mont, sanz partie doudit Jeham, et siet delez la vigne Bertelet, de Quintegney, d’une part; la plantée des Boschaz que li Painaz, de Quintegney, planta à my plant, et siet delez la vigne à devantdit noble baron; la vigne qui est dessus l’Orme, senz partie doudit Jeham, et siet delez la vigne Aymonin de La Roche; ma partie d’une piece de terre arauble qui siet en Trementoit, delez le chemin par lequel l’on va dois Quinteigné à Girefontainne, et part audit Jeham; ma partie d’une autre piece de terre arable qui est apelée li chams de Granz Chams, et siet delez la terre Perrenin, fil au Putuat, de Quintegney, et part audit Jeham; ma partie dou cham assis dever chiés Rodet, de Quintegney, qui part audit Jeham; ma partie dou cham qui est nommez li chams de la Sene, assis delez le chemin, et part adit Jeham, mon frere. Et toutes ces choses je, lidiz Guienet, ay pris en fié lige dou devantdiz noble baron mons. Jeham de Chalon, signour d’Arlay, mon bien amé et redouté signor, generalment et especialment, et toutes autres choses, quel qu’eles soient, puissent estre ou doigent, que avenues me sont à mon partaige, en quelque meniere que ceu soit, de part pere et de part mere, soit en justice et en signorie, en conquises ou en eschoites; c’est à savoir en recompensation des biensfais et des courtoisies que lidiz nobles bers messires Jehans a fait à moy Guienet et fera encores, et especialment pour un don de XV livres d’estevenans, lesquex j’ai eues et receues en bons deniers nombrez, et douquel je me suis tenuz pour bien paiez; prometant je, lidiz Guienet, par mon soirement, donné corporalmant sus sains ewangiles, pour moy et pour les miens, que encontre ces convenances ne encontre la teneur de ces lettres je ne iray ne ferai autrui aler pour moy, ne consentiray autruy aler en nulle meniere, quex qu’elle soit, dois or en avant, en jugement ou en deffuers jugement, taciblement ou expressement. En tesmoint de laquel chose, je, lidiz Guienet, ai requis et fait metre en ces presantes lettres le seel de religiouse persone et honeste de frere Humbert, humile priour de L’Estoile, ensamble le seel de honorauble persone et honeste de mons. Estene, curié de Roiffé... Faites et données l’an de grace corrant par mil dou cenz et nonante et VII, ou mois de may.